kluwak ingkang mêntês (warninipun cêmêng sêmu abrit mêngês-mêngês) lombok rawit wêtahan, takêraning kluwak, anggêr bandêng satunggal ingkang sêdhêng, kluwakipun 5 dumugi 10 iji, klapanipun satugêl miliha ingkang sêpuh. Punika yèn klapa alit, yèn agêng inggih 1/3 punapa 1/4 gluntung. Bumbu sadaya wau kajawi salam laos, lombok rawit, sami kaulêga ingkang alus sangêt, tumuntên kagorènga lisahipun sakêdhik kemawon, salam laos, lombok rawit, kaworna, tumuntên dipun santênana kênthêl ingkang kapara kathah. Bilih sampun sat, kaêntasa. Bandêng ingkang sampun dipun dang, lajêng kapopokana bumbu mangut: wolak-walik, ingkang kapara kandêl, lajêng kaêpèsana godhong pisang kluthuk, ing nglêbêt karangkêpa kalih, tumuntên kagaranga ing sangan, ngandhap nginggil kalambarana godhong, nuntên tinindhihan banon, panggarangipun kaaraha sampun ngantos pêrêng têrus ing nglêbêt.